《泮水》
清代·孔传铎

鲁侯到今日，不知几千年。宗社凡几易，城郭亦几迁。

如何一曲水，独在城南偏。昔人采芹藻，今人来种莲。

相彼莲与芹，同一水上鲜。披襟歌《鲁颂》，物色固依然。

千乘时戾止，车马何骈阗。嘉彼德音昭，因之遗泽传。

咄哉灵光殿，漠漠生荒烟。

作者简介：孔传铎，字振路，曲阜人。袭封衍圣公。有《申椒》、《盟鸥》诸集。